Vrystaatse kind (9) vergiftig(Argieffoto: pixabay) ’n Negejarige seun van Bloemfontein in die Vrystaat is die afgelope naweek dood nadat hy na bewering deur sy ma se vriend vergiftig is. Dié sal nou op aanklag van moord in die Bloemfonteinse landdroshof verskyn. Sers. Mahlomola Kareli, woordvoerder van die polisie, sê die seun was Saterdag saam met sy gesin by hul huis in Manguang Fase 3 toe hy skielik begin sweet en opgooi het. Die seun het onophoudelik opgegooi en is omstreeks 20:00 hospitaal toe geneem waar mediese personeel tevergeefs probeer het om die kind te help voordat hy dood is. Die polisie is daarna van die kind se skielike siekte en dood te hore gekom en daar is met ’n geregtelike doodsondersoek begin. ’n Nadoodse ondersoek het onthul dat die kind vergiftig is. “Speurders het onvermoeid gewerk om stukke inligting bymekaar te sit totdat alles na die verdagte, die 32-jarige kêrel van die oorledene se ma, gewys het,” sê Kareli. Die verdagte is sedertdien in hegtenis geneem en sal Vrydag in die hof verskyn.